На основу члана 19. Одлуке о награђивању ученика и студената и новчаној помоћи ученицима првог разреда основних школа на територији града Врања („Службени гласник града Врања“, број: 27/2017), члана 6. става 1. тачка 10., члана 61. и 63. Пословника Градског већа града Врања („Службени гласник града Врања“, број: 20/2016), Градско веће града Врања, на седници одржаној 30.11.2017. године, донело је

П Р А В И Л Н И К
О УСЛОВИМА, КРИТЕРИЈУМИМА, НАЧИНУ БОДОВАЊА 
И ПОСТУПКУ ЗА ДОДЕЛУ НАГРАДА УСПЕШНИМ СТУДЕНТИМА


I ОСНОВНЕ ОДРЕДБЕ

Члан 1.
Овим Правилником утврђују се услови, критеријуми, начин бодовања и поступак за доделу награда студентима.
Студентске награде обезбеђују се за редовне студенте високошколских установа чији је оснивач Република Србија, аутономна покрајина или јединица локалне самоуправе, који имају пребивалиште на територији града Врања.
 
Члан 2.
Средства за доделу награда обезбеђују се у буџету града Врања за сваку годину.

Члан 3.
Номинални износ и број корисника награда, сваке године утврђује Градско веће града Врања својом одлуком, а у оквиру средстава утврђених буџетом града за годину у којој се награде додељују.
Градско веће сваке године, у складу са ставом 1. овог члана, може одлучити да награде које се додељују студентима буду исплаћиване у више рата. 

II УСЛОВИ ЗА ДОБИЈАЊЕ НАГРАДЕ ЗА УСПЕШНЕ СТУДЕНТЕ 

Члан 4.
Услови за доделу награде успешним студентима су:
-да су редовни студенти високошколске установе чији је оснивач Република Србија, аутономна покрајина или јединица локалне самоуправе;
-да су редовни студенти од 3-6. године основних академских или струковних студија, или студенти мастер студија;
-да су први пут уписали одговарајућу годину студија и да нису изгубили, односно обновили, ниједну годину студија;
-да је  просечна оцена током досадашњих студија најмање 9,25;
-да имају пребивалиште на територији града Врања.

						Члан 5.
Потребна документа која се достављају, а којима се доказује испуњеност услова из члана 4. ове Одлуке су:
– фотокопија личне карте или штампани подаци са електронске  личне карте; 
– за студенте основних или академских студија уверење са факултета, којим доказује редован упис сваког зимског семестра без прекида, као и просечну оцену током студирања; 
-за студенте мастер студија уверење о уписаном зимском семестру одговарајуће године студија и постигнутом успеху у претходним годинама студија, са коначном просечном оценом током основних и мастер студија,
– за студенте мастер студија извод из евиденције незапослених лица Националне службе за запошљавање, или потврду надлежних органа, уколико лице није имало прихода (потврда из ПИО фонда, уколико нема уплата из радног односа). 

	Право учешћа на конкурсу немају запослени студенти мастер студија.


III КРИТЕРИЈУМИ ЗА УТВРЂИВАЊЕ РЕДОСЛЕДА КАНДИДАТА И НАЧИН БОДОВАЊА

Члан 6.
Критеријуми за утврђивање редоследа кандидата за доделу награда успешним студентима су:
-успех - просечна оцена из претходног периода, која се множи бројем 2;
- ефикасност студирања, која се исказује одређеним бројем бодова за годину студија на коју је студент уписан, и то.

1.Основне студије:
· 3 година - _3_ бода,
· 4 година - _4_ бода,
· 5 и остале године - _5_бода.

2.Мастер студије:
- 1. и 2. година _5__ бода. 

Број бодова се утврђује ранг листом.
Коначна ранг листа представља збир бодова.

Члан 7.
По утврђивању ранг листе, уколико два или више кандидата имају једнак број бодова, предност има онај кандидат који се налази на вишој години студија.
Уколико два или више кандидата имају једнак број бодова, у случају из става 1. овог члана, а налазе се на истој години студија, предност има онај кандидат, који има већу просечну оцену на претходној години студија.


IV ПОСТУПАК ЗА ДОДЕЛУ НАГРАДА УСПЕШНИМ СТУДЕНТИМА

Члан 8.
Награде успешним студентима додељује град Врање једном у току године, на основу конкурса који расписује Градско веће града Врања, на предлог Одељења за друштвену делатност – Одсек за образовање, културу, спорт, омладину и информисање.

Члан 9.
Поступак за доделу награда спроводи Комисија за пријем, преглед  и састављање ранг листе приспелих пријава учесника конкурса за награду успешним студентима, (у даљем тексту: Комисија).
Комисију из става 1. овог члана формира Градско веће града Врања, на предлог Одељења за друштвену делатност – Одсек за образовање, културу, спорт, омладину и информисање.

Члан 10.
Пријава на конкурс са потребном документацијом подноси се Одељењу за друштвену делатност - Одсеку за образовање, културу, спорт, омладину и информисање са назнаком - за Комисију за пријем, преглед  и састављање ранг листе приспелих пријава учесника конкурса за награду успешним студентима, преко писарнице Градске управе града Врања.

                                                           Члан 11.
Неблаговремене и непотпуне пријаве се неће разматрати, у складу са чланом 15. Одлуке о  о награђивању ученика и студената и новчаној помоћи ученицима првог разреда основних школа на територији града Врања. 

Члан 12.
Рок за пријављивање на конкурс је 15 дана, од дана објављивања конкурса на званичном сајту града Врања 
Након објављивања Конкурса, Одсек за образовање, културу, спорт, омладину и информисање обавештава грађане о расписаном Конкурсу путем електронских медија на територији града.
Приспеле пријаве за доделу награда разматра Комисија, врши бодовање и рангирање у року од 15 дана, од дана завршетка конкурса и на основу утврђеног броја бодова и рангирања, сачињава предлог ранг листе за доделу награда успешним студентима и објављује је на званичном сајту града Врања.
На објављени предлог ранг листе добитника награда, сваки учесник конкурса има право приговора Градском већу града Врања у року од 8 дана, од дана објављивања на званичном сајту града Врања.

Члан 13.
Комисија у року од 8 дана од дана истека рока за приговор, односно доношење акта по приговору, утврђује предлог коначне ранг листе и доставља Градском већу града Врања на даљи поступак и усвајање.
Градско веће доноси Одлуку  о додели награда на основу коначне ранг листе. 
Одлука Градског већа је коначна.
Одлука се објављује званичном сајту града Врања и доставља добитницима награда.


V ЗАВРШНЕ ОДРЕДБЕ 

Члан 14.
	Овај Правилник ступа на снагу осмог дана од дана објављивања у „Службеном гласнику града Врања“.


ГРАДСКО ВЕЋЕ ГРАДА ВРАЊА,
број: 06-247/1/2017-04, дана: 30.11.2017.године


			                     ПРЕДСЕДНИК
                                                          ГРАДСКОГ ВЕЋА,
                                                                                         др Слободан Миленковић
